స్టూవర్ట్ బిన్నీ

స్టూవర్ట్ టెరెన్స్ రోజర్ బిన్నీ (జననం 1984 జూన్ 3) భారతీయ మాజీ అంతర్జాతీయ క్రికెటరు. అతను భారత తరఫున వన్డే ఇంటర్నేషనల్స్, ట్వంటీ 20 ఇంటర్నేషనల్స్, టెస్టులు ఆడాడు. ఇండియన్ ప్రీమియర్ లీగ్‌లో రాజస్థాన్ రాయల్స్ తరపున ఆడాడు. 2021 ఆగస్టు 30 న బిన్నీ, క్రికెట్‌లోని అన్ని ఫార్మాట్ల నుండి రిటైర్మెంట్ ప్రకటించాడు.  

2014లో బంగ్లాదేశ్‌తో జరిగిన మ్యాచ్‌లో బిన్నీ 4 పరుగులకు 6 వికెట్లు పడగొట్టాడు. ఇది, వన్‌డేల్లో అత్యుత్తమ బౌలింగ్ స్పెల్‌కు సంబంధించి ప్రస్తుత భారతీయ రికార్డు.

ప్రారంభ జీవితం 
బిన్నీ భారత మాజీ టెస్ట్ క్రికెటర్ రోజర్ బిన్నీ కుమారుడు.   అతను బెంగళూరులో జన్మించాడు. బెంగుళూరులోని ఫ్రాంక్ ఆంథోనీ పబ్లిక్ స్కూల్‌లో మిడిల్ స్కూల్‌లో చదివాడు.  సెయింట్ జోసెఫ్స్ ఇండియన్ హై స్కూల్‌లో ఉన్నత పాఠశాలలో చదివేటపుడు, అక్కడ అతని తండ్రి రోజర్ బిన్నీ ఆ పాఠశాల క్రికెట్ కోచ్‌గా ఉన్నాడు. కోచ్ ఇంతియాజ్ అహ్మద్ ఆధ్వర్యంలో IACAలో కోచింగ్ కూడా తీసుకున్నాడు. 

స్టూవర్ట్ బిన్నీ 2012లో మాయంతి లాంగర్‌ను పెళ్ళి చేసుకున్నాడు. ఇండియన్ ప్రీమియర్ లీగ్ 2018 ఎడిషన్‌లో రాజస్థాన్ రాయల్స్ తరపున ఆడాడు.

దేశీయ వృత్తి 
బిన్నీ 2003/04 సీజన్‌లో కర్ణాటకకు ఆడాఅడం మొదలుపెట్టాడు. కానీ ఫస్ట్-క్లాస్ జట్టులో స్థానాన్ని స్థిరంగా కొనసాగించలేకపోయాడు. తనను పరిమిత-ఓవర్ల స్పెషలిస్ట్‌గా అతను భావిస్తాడు. 2007లో ఇండియన్ క్రికెట్ లీగ్ ప్రారంభమైనప్పుడు, అతను సైన్ అప్ చేసి, టోర్నమెంట్ ప్రీమియర్ ఆల్-రౌండర్‌లలో ఒకరిగా తనకంటూ ఒక పేరు తెచ్చుకున్నాడు. రెండు సీజన్ల తర్వాత, BCCI క్షమాభిక్ష ప్రతిపాదనను అంగీకరించి, ICL నుండి నిష్క్రమించాడు. 

2010 ఐపిఎల్ లో, అతన్ని ముంబై ఇండియన్స్ కొనుగోలు చేసింది. 2011 ఐపీఎల్ లో బిన్నీని రాజస్థాన్ రాయల్స్ తీసుకుంది.  2016 ఐపిఎల్ వేలం సమయంలో, అతన్ని 2 కోట్ల ధరకు రాయల్ ఛాలెంజర్స్ బెంగళూరు కొనుగోలు చేసింది.

ఆ తర్వాత బిన్నీ దేశీయ పోటీల్లో మంచి ప్రదర్శన చేయడం ప్రారంభించాడు. అతను షిమోగాలో 283 పరుగులు చేసాడు. అతని టోర్నమెంట్ స్కోరు 76.22 సగటుతో 686 పరుగులకు చేరుకుంది, లీగ్ దశలో మూడవ అత్యధిక పరుగులు చేసిన ఆటగాడిగా నిలిచాడు.

అతని పరుగులలో ఎక్కువ భాగం జట్టు కష్టాల్లో ఉన్నపుడు చేసినవే. అయినప్పటికీ వాటిని 83.55 స్ట్రైక్ రేట్‌తో సాధించాడు. ఆ సీజన్‌లో ఓ ఆటగాడు చేసిన అత్యధిక సంఖ్యలో సైక్సర్లు - 14 - ఉన్నాయి. ఈ ఏడాది ఒడిశాపై 10 వికెట్లతో సహా 20.73 సగటుతో 15 వికెట్లు తీశాడు. IPLలో పూణే వారియర్స్‌తో జరిగిన మ్యాచ్‌లో బిన్నీ 13 బంతుల్లో 32 పరుగులతో నాటౌట్‌గా నిలిచాడు. రాయల్స్ 179 పరుగుల లక్ష్యాన్ని ఒక బంతి, ఐదు వికెట్లు మిగిలి ఉండగానే అందుకోవడంలో సహాయపడ్డాడు. తద్వారా జైపూర్‌లో తమ 100% రికార్డును కాపాడుకుంది.

చెన్నై సూపర్ కింగ్స్‌తో జరిగిన మ్యాచ్‌లో బిన్నీ అజేయంగా 41 పరుగులు చేశాడు, చివరలో అతను షేన్ వాట్సన్‌తో జతకట్టి, రాయల్స్‌ను ప్లేఆఫ్స్‌లో చేర్చాడు. ముంబై ఇండియన్స్‌తో జరిగిన తదుపరి మ్యాచ్‌లో, రాయల్స్‌ స్కోరు 4 వికెట్లకు 28 పరుగులతో కష్టాల్లో ఉన్నపుడు, అతను అజేయంగా 37 పరుగులతో ఇన్నింగ్స్‌ను మలుపు తిప్పాడు.

2019 సెప్టెంబరులో బిన్నీ, 2019-20 రంజీ ట్రోఫీ కోసం కర్ణాటక నుండి నాగాలాండ్ క్రికెట్ జట్టుకు మారాడు.  2020 ఐపిఎల్ వేలానికి ముందు రాజస్థాన్ రాయల్స్ అతన్ని విడుదల చేసింది.

అంతర్జాతీయ కెరీర్ 
స్టూవర్ట్ బిన్నీ 2014 లో న్యూజిలాండ్‌లో పర్యటించే భారత వన్డే జట్టుకు ఎంపికయ్యాడు. 2014 జనవరి 28న తన మొదటి వన్డే ఇంటర్నేషనల్ మ్యాచ్ ఆడాడు. అందులో అతను ఒక ఓవర్‌ బౌలింగ్ చేసి, అందులో అతను 8 పరుగులు ఇచ్చాడు. మ్యాచ్‌లో బ్యాటింగ్ చేయలేదు.  అతను ఎరైజ్ ఆసియా కప్ 2014 లో కూడా ఆడి, డకౌట్ అయ్యాడు. 2014 జూన్ 17న బంగ్లాదేశ్‌తో జరిగిన మ్యాచ్‌లో బిన్నీ కేవలం నాలుగు పరుగులిచ్చి ఆరు వికెట్లు పడగొట్టి అనిల్ కుంబ్లేను అధిగమించి భారతీయ బౌలర్లలో అత్యుత్తమ బౌలింగ్ స్పెల్‌కు రికార్డు సాధించాడు. అతను బంగ్లాదేశ్‌తో జరిగిన 3వ మ్యాచ్‌లో 25* పరుగులు చేశాడు. వర్షం కారణంగా ఆ మ్యాచ్ రద్దైంది. 2014 ఇంగ్లండ్ పర్యటనలో ఇంగ్లండ్‌తో జరిగిన 1వ టెస్ట్‌లో తన తొలి టెస్టు ఆడుతూ, తొలి ఇన్నింగ్స్‌లో 1 పరుగు, రెండవ ఇన్నింగ్స్‌లో 78 పరుగులు చేశాడు. ఆస్ట్రేలియా, న్యూజిలాండ్‌లో జరిగిన 2015 క్రికెట్ ప్రపంచ కప్ కోసం 15 మంది సభ్యుల జట్టులో ఎంపికయ్యాడు. అయితే, టోర్నీలో ఒక్క మ్యాచ్ కూడా ఆడలేదు.

ఆ తర్వాత 2015 ఆగస్టులో శ్రీలంకలో జరిగిన 2వ, 3వ టెస్ట్ మ్యాచ్‌లకు బిన్నీ ఎంపికయ్యాడు. మొదటి టెస్ట్‌లో భారతీయులు శ్రీలంక చేతిలో ఓడిపోయిన తర్వాత ఇది ఆశ్చర్యకరమైన ఎంపికగా మారింది. అతను హర్భజన్ సింగ్‌ స్థానంలో వచ్చాడు. 2 ఇన్నింగ్స్‌లలో 3 వికెట్లు తీసుకున్నాడు. బ్యాటింగులో 15, 8 పరుగులు చేశాడు. 

బిన్నీ, 2015 జూలై 17న జింబాబ్వేపై భారతదేశం తరపున తన తొలి ట్వంటీ20 అంతర్జాతీయ మ్యాచ్ ఆడాడు

మూలాలు 

కర్ణాటక క్రికెట్ క్రీడాకారులు
భారతీయ వన్డే క్రికెట్ క్రీడాకారులు
భారతీయ క్రికెట్ క్రీడాకారులు
జీవిస్తున్న ప్రజలు
1984 జననాలు